《禹陵》
清代·王慧

明德弥苍昊，神功迈大庭。怀襄方尽力，胼胝极劳形。

草木开蒙昧，龙蛇涤秽腥。铸金九土贡，志怪八方经。

苍水先呈简，防风后至刑。相传弓剑弃，此地隧泉扃。

三古遗祠庙，千秋共荐馨。璧牲前代典，碑版列朝铭。

深殿从群后，空山走百灵。旧闻云罕驻，今见翠华停。

心法传河洛，天章焕日星。殊恩沾后裔，异数出明廷。

肃穆瞻新象，登临泊小舲。墄垣辞镂琢，户牖炯丹青。

莫觅藏书穴，徒看窆石亭。萝长鼯窜迹，松老鹤修翎。

众水环襟带，诸峰列嶂屏。桥山同故事，寂寞对秋坰。

作者简介：王慧，字韫兰，太仓人。学道长源女，诸生朱方来室。有《凝翠楼集》。